DA oorhandig KPMG-verklaring aan Valke vir ondersoekFoto: @SADN_Diaspora/Twitter.com Die Demokratiese Alliansie het KPMG Internasionaal se verklaring aan die Valke oorhandig om hulle by te staan met hul voortgesette ondersoek oor die omstrede Gupta-familie. Die DA het die ondersoek oor die werk wat KPMG Internasionaal namens die Gupta-familie gedoen het, verwelkom, het David Maynier, woordvoerder van die DA, Sondag gesê. Dit het daartoe gelei dat sewe senior beamptes van KPMG Suid-Afrika bedank het. “Die ondersoek oor die oudits van Gupta-maatskappye, insluitend Linkway Trading (Edms) Bpk, ŉ Suid-Afrikaanse maatskappy wat deur die Guptas bestuur word wat na bewering betrokke was in belastingontduiking, het bepaal dat die ‘bestuur van talle Gupta-maatskappye misleidend en onvoldoende reageer het op die ouditspanne se navrae oor die aard van die betrokke party se verhoudings en beduidende ongewone transaksies.” Maynier het gesê dit beteken dat KPMG Internasionaal, en KPMG SA, moontlik oor inligting beskik wat noodsaaklik is vir die Valke se ondersoek oor die minister van minerale hulpbronne Mosebenzi Zwane, Atul Gupta, Ajay Gupta, Rajesh Gupta, Ronica Ragavan en Kamal Vasram oor beweerde geldwassery; dat hulle mekaar bygestaan het om voordeel te trek uit die opbrengs van onwettige aktiwiteite; die aanskaf, besit of gebruik van opbrengs uit onwettige aktiwiteit kragtens die Wet op die Voorkoming van Georganiseerde misdaad; en dat hulle vervalste belastingopgawes ingedien het. Die ondersoek volg nadat Maynier op 3 Julie 2017 strafregtelike klagtes aanhangig gemaak het nadat dit aan die lig gekom het dat publieke geld wat aangewend moes word om armes by te staan, na bewering deur ŉ komplekse web van maatskappye gewas is en in 2013 gebruik is om vir Vega Gupta en Aakash Jahajgarhia se luukse troue van ongeveer R30 miljoen by Sun City te betaal. “Ek het ŉ afskrif van KPMG Internasionaal se persverklaring, wat op 15 September 2017 vrygestel is, aan genl.maj. Zinhle Mnonopi [hoof van die Valke se ernstigekorrupsie-ondersoeke] oorhandig. Dit sal moontlik hul ondersoek kan bystaan.” Maynier het gesê dit is moontlik dat voormalige minister van finansies Pravin Gordhan regstappe teen KPMG SA kan doen vir die maatskappy se rol in die forensiese oudit oor ŉ sogenaamde “rogue”-eenheid. Gordhan het die aankondiging deur KPMG SA verwelkom dat hy sy SAID-verslag wat hy namens die Gupta-familie gedoen het, gaan terugtrek.